32011R1267
L 324/9
SLUŽBENI LIST EUROPSKE UNIJE
PROVEDBENA UREDBA KOMISIJE (EU) br. 1267/2011
od 6. prosinca 2011.
o izmjeni Uredbe (EZ) br. 1235/2008 o detaljnim pravilima za provedbu Uredbe Vijeća (EZ) br. 834/2007 s obzirom na režime za uvoz ekoloških proizvoda iz trećih zemalja
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Uredbu Vijeća (EZ) br. 834/2007 od 28. lipnja 2007. o ekološkoj proizvodnji i označivanju ekoloških proizvoda i stavljanju izvan snage Uredbe (EEZ) br. 2092/91 (1), a posebno njezin članak 33. stavak 3. i članak 38. točku (d),
budući da:
(1)
U skladu s člankom 10. Uredbe Komisije (EZ) br. 1235/2008 (2) Komisija mora sastaviti popis kontrolnih ustanova i kontrolnih tijela nadležnih za provođenje kontrola i izdavanje potvrda u trećim zemljama u svrhu ekvivalentnosti i mora objaviti taj popis u Prilogu IV. toj Uredbi.
(2)
Komisija je proučila zahtjeve za uvrštenje na taj popis zaprimljene do 31. listopada 2009. i uzela je u obzir samo potpune zahtjeve. Od dotičnih kontrolnih ustanova i kontrolnih tijela je zatraženo dostavljanje dodatnih informacija u roku od 2 mjeseca kako bi Komisija mogla provjeriti jesu li ili nisu sukladni sa zahtjevima iz članka 11. Uredbe (EZ) br. 1235/2008. Samo one kontrolne ustanove i kontrolna tijela u pogledu kojih je daljnjim pregledom svih zaprimljenih informacija zaključeno da su sukladni s tim zahtjevima bi trebali biti uvršteni na popis u Prilogu IV. Uredbi (EZ) br. 1235/2008.
(3)
Zbog velikog broja zahtijeva kontrolnih ustanova i kontrolnih tijela od kojih su tražene dodatne informacije, procjena zahtjeva i sastavljanje prvog popisa trajalo je dulje nego što je bilo predviđeno. U svjetlu stečenog iskustva, trebalo bi dozvoliti državama članicama da nastave s izdavanjem uvoznih dozvola, ali te dozvole moraju imati određeno najdulje trajanje valjanosti i državama članicama trebalo bi omogućiti dulje razdoblje tijekom kojeg mogu nastaviti s izdavanjem takvih dozvola.
(4)
U postupku ocjene zahtjeva mogu nastati poteškoće u razumijevanju okolnosti u kojima se kontrolna ustanova ili kontrolno tijelo može povući s popisa u skladu s člankom 12. stavkom 2. Uredbe (EZ) br. 1235/2008. Kako bi se izbjegle daljnje teškoće potrebno je pojasniti te okolnosti. Međutim ta pojašnjenja ne bi trebala predstavljati dodatne obaveze za kontrolne ustanove i kontrolna tijela.
(5)
Iskustvo je pokazalo da se poteškoće mogu pojaviti pri tumačenju posljedica zbog nepravilnosti ili kršenja koje utječu na status ekološkog proizvoda. Kako bi se izbjegle daljnje poteškoće i pojasnila povezanost između Uredbe (EZ) br. 1235/2008 kako je izmijenjena ovom Uredbom i drugih odredbi na snazi u vezi uvoza ekoloških proizvoda iz trećih zemalja čini se potrebnim opozvati dužnosti kontrolnih ustanova i kontrolnih tijela država članica u pogledu nesukladnih proizvoda uvezenih u skladu s člankom 33. stavkom 3. Uredbe (EZ) br. 834/2007. Međutim ta pojašnjenja ne smiju predstavljati dodatne obaveze za kontrolne ustanove i kontrolna tijela te države članice.
(6)
Kako bi se osigurao neometan prijelaz iz sustava nacionalnih dozvola na sustav u kojem su kontrolne ustanove i kontrolna tijela s popisa nadležni za provođenje kontrola i izdavanje potvrda u trećim zemljama u svrhu ekvivalentnosti, ova bi seUredba trebala početi primjenjivati od 1. srpnja 2012.
(7)
Uredbu (EZ) br. 1235/2008 bi stoga trebalo na odgovarajući način izmijeniti.
(8)
Mjere predviđene ovom Uredbom u skladu su s mišljenjem Regulatornog odbora za ekološku proizvodnju,
DONIJELA JE OVU UREDBU:
Članak 1.
Uredba (EZ) br. 1235/2008 mijenja se kako slijedi:
1.
U članku 12. stavak 2. zamjenjuje se sljedećim:
„2. U skladu s postupkom iz članka 37. stavka 2. Uredbe (EZ) br. 834/2007 kontrolna ustanova ili kontrolno tijelo, ili upućivanje na posebnu kategoriju proizvoda ili na posebnu treću zemlju u vezi s tom kontrolnom ustanovom ili kontrolnim tijelom može se povući s popisa iz članka 10. ove Uredbe u sljedećim slučajevima:
(a)
ako Komisiji ne dostavi godišnje izvješće iz stavka 1. točke (b) do 31. ožujka;
(b)
ako Komisiju pravovremeno ne obavijesti o promjenama u svom tehničkom dosjeu;
(c)
ako Komisiji ne dostavi informacije tijekom istrage o slučaju nepravilnosti;
(d)
ako propusti poduzeti adekvatne korektivne mjere kao odgovor na uočene nepravilnosti i kršenja;
(e)
ako se ne složi s pregledom Komisije na licu mjesta, ili ako je rezultat pregleda na licu mjesta negativan zbog sustavnog slabog djelovanja mjera kontrole;
(f)
u svim drugima situacijama koje predstavljaju rizik dovođenja potrošača u zabludu u vezi stvarne prirode proizvoda koje su certificirali kontrolna ustanova ili kontrolno tijelo.
Ako kontrolna ustanova ili kontrolno tijelo propusti poduzeti odgovarajuće i pravovremene korektivne mjere nakon zahtjeva Komisije u roku kojeg odredi Komisija u skladu s ozbiljnošću problema i koji načelno ne može biti kraći od 30 dana, Komisija povlači kontrolnu ustanovu ili kontrolno tijelo s popisa bez odgode u skladu s postupkom iz članka 37. stavka 2. Uredbe (EZ) br. 834/2007. Ta odluka o povlačenju objavljuje se u Službenom listu Europske unije. Komisija stavlja izmijenjen popis na raspolaganje javnosti u najkraćem mogućem roku putem bilo kojih odgovarajućih tehničkih sredstava uključujući objavu na internetu.”
2.
Članak 15. zamjenjuje se sljedećim:
„Članak 15.
Proizvodi koji nisu sukladni
1. Ne dovodeći u pitanje bilo koje mjere ili djelovanja poduzete u skladu s člankom 30. Uredbe (EZ) br. 834/2007 i/ili Uredbe (EZ) br. 889/2008 stavljanje u slobodni promet u Zajednici proizvoda koji ne udovoljavaju zahtjevima Uredbe (EZ) br. 834/2007 uvjetovano je uklanjanjem upućivanja na ekološku proizvodnju s oznaka, oglasa i pratećih isprava.
2. Ne dovodeći u pitanje bilo koje mjere ili djelovanja poduzeta u skladu s člankom 30. Uredbe (EZ) br. 834/2007 u slučaju sumnje na kršenja i nepravilnosti u pogledu sukladnosti proizvoda uvezenih u skladu s člankom 33. stavkom 3. Uredbe (EZ) br. 834/2007 sa zahtjevima propisanim u toj Uredbi, uvoznik mora poduzeti odgovarajuće mjere u skladu s člankom 91. stavkom 1. Uredbe (EZ) br. 889/2008.
Uvoznik i kontrolno tijelo ili kontrolna ustanova koja je izdala potvrdu o inspekciji iz članka 13. ove Uredbe odmah obavješćuje kontrolne ustanove, kontrolna tijela i nadležna tijela dotičnih država članica te trećih zemalja uključenih u ekološku proizvodnju dotičnih proizvoda i kad je primjereno Komisiju. Kontrolno tijelo ili kontrolna ustanova može zahtijevati zabranu stavljanja na tržište za proizvode koji imaju oznake metode ekološke proizvodnje, dok se ne potvrdi prema informacijama koje je dostavio subjekt ili iz drugih izvora da je sumnja uklonjena.
3. Ne dovodeći u pitanje bilo koje mjere ili djelovanja poduzeta u skladu s člankom 30. Uredbe (EZ) br. 834/2007, ako kontrolno tijelo ili kontrolna ustanova države članice ili treće zemlje utemeljeno sumnja na kršenje ili nepravilnosti u pogledu sukladnosti proizvoda uvezenih u skladu s člankom 33. stavkom 3. Uredbe (EZ) br. 834/2007 sa zahtjevima iz te Uredbe, oni poduzimaju sve potrebne mjere u skladu s člankom 91. stavkom 2. Uredbe (EZ) br. 889/2008 i odmah obavješćuje kontrolne ustanove, kontrolna tijela i nadležna tijela dotičnih država članica te trećih zemalja uključenih u ekološku proizvodnju dotičnih proizvoda i Komisiju.”
3.
Članak 19. mijenja se kako slijedi:
(a)
u stavku 1. treći podstavak zamjenjuje se sljedećim:
„Odobrenja ističu najkasnije 12 mjeseci nakon izdavanja osim onih već izdanih na dulje razdoblje prije 1. srpnja 2012.”;
(b)
stavak 4. zamjenjuje se sljedećim:
„4. Države članice ne izdaju odobrenja iz stavka 1. ovog članka od 1. srpnja 2013. osim:
-
ako su dotični uvezeni proizvodi roba čiju je ekološku proizvodnju u trećoj zemlji kontrolirala kontrolna ustanova ili kontrolno tijelo koje nije na popisu određenom u skladu s člankom 10., ili
-
ako su uvezeni proizvodi roba čiju je ekološku proizvodnju u trećoj zemlji kontrolirala kontrolna ustanova ili kontrolno tijelo koje nije na popisu određenom u skladu s člankom 10., ali roba ne spada u nijednu od kategorija proizvoda iz Priloga IV. u vezi s kontrolnom ustanovom ili kontrolnim tijelom za tu treću zemlju.”;
(c)
u stavku 5. „1. siječnja 2013.” zamjenjuje se sljedećim „1. srpnja 2014.”
4.
Prilog IV. zamjenjuje se tekstom iz Priloga ovoj Uredbi.
Članak 2.
Ova Uredba stupa na snagu sedmog dana od dana objave u Službenom listu Europske unije.
Primjenjuje se od 1. srpnja 2012.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 6. prosinca 2011.